***Проект на договор* *по всички обособени позиции***

**ДОГОВОР №…………………..**

Днес,….......................2019 г., в гр. София, между:

**1. МИНИСТЕРСТВО НА ИКОНОМИКАТА,** с адрес: гр. София, ул. „Славянска" № 8, ЕИК 176789453, представлявано от **Емил Любенов Караниколов** – министър на икономиката и **Елена Георгиева Карапаунова** - началник на отдел „Финанси и бюджет”, главен счетоводител, наричано по-долу „**Възложител**”, от една страна,

**2.** ………………………………………………………………………………..…………………, със седалище и адрес на управление……………………………………………………………………………………………………………………………, ЕИК/БУЛСТАТ………………………………………, представлявано от……………….………………………………- …………………………, определен за изпълнител с Решение № ………………../ ………………. на министъра на икономиката, **за** **обособена позиция** **…………………………………………………**,след проведена процедура за възлагане на обществената поръчка, с предмет: **„Доставка на компютърна и периферна техника за нуждите на Министерството на икономиката по шест обособени позиции“**,наричано по-долу за краткост „**Изпълнител**”, от друга страна,

на основание чл. 112, ал 1, ал. 4-6 от ЗОП във връзка с чл. 69 от ППЗОП, се сключи настоящият договор (наричан по-долу **„Договора/Договорът“**).

Страните се споразумяха за следното:

1. **ПРЕДМЕТ НА ДОГОВОРА**

**Чл. 1. (1)** **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** приема срещу възнаграждение да осъществи доставка по ……………………………………… /*попълва се съответната позиция, за която участникът е избран за изпълнител*/, в количества и характеристики, подробно описани в Техническата спецификация на **ВЪЗЛОЖИТЕЛЯ** (Приложение № 1), Предложението за изпълнение на поръчката на **ИЗПЪЛНИТЕЛЯ** (Приложение № 2) и Ценовото предложение на **ИЗПЪЛНИТЕЛЯ** (Приложение № 3), представляващи неразделна част от настоящия договор.

**(2)** Доставката, предмет на настоящия договор, включва всички необходими дейности за реалната употреба на техниката по обособената позиция.

**(3)** Доставката на техниката се извършва от **ИЗПЪЛНИТЕЛЯ** в срока по чл. 3, ал. 2.

**(4)** **ИЗПЪЛНИТЕЛЯТ** се задължава да достави артикулите в подходяща транспортна опаковка, която гарантира запазването на целостта и функционалността им.

**ІІ. ЦЕНИ И НАЧИН НА ПЛАЩАНЕ**

**Чл. 2. (1)** Общата цена по договора е в размер на .................. лева без ДДС, словом (.............................), съгласно Ценовото предложение на **ИЗПЪЛНИТЕЛЯ** (Приложение № 3), неразделна част от настоящия договор.

**(2) ВЪЗЛОЖИТЕЛЯТ** заплаща на **ИЗПЪЛНИТЕЛЯ** цената за изпълнената доставка съобразно единичната цена на техниката, посочена в Ценовото предложение на **ИЗПЪЛНИТЕЛЯ** (Приложение № 3) към настоящия договор.

**(3)** В единичните цени са включени всички разходи на **ИЗПЪЛНИТЕЛЯ** за изпълнение предмета на настоящия Договор.

**(4)** Единичната цена е валидна за целия срок на договора. Договорената цена е окончателна и не подлежи на актуализация за срока на настоящия договор.

**(5)** Плащането се извършва в срок до 20 (двадесет) работни дни след представяне в дирекция „Финанси и управление на собствеността”, отдел „Финанси и бюджет”, на двустранно подписан приемо-предавателен протокол по чл. 11, ал. 8 и оригинална фактура.

**(6)** Плащането се спира, когато **ИЗПЪЛНИТЕЛЯТ** бъде уведомен, че фактурата му не може да бъде платена, тъй като сумата не е дължима поради липсващи и/или некоректни придружителни документи или наличие на доказателства, че разходът е неправомерен. В този случай, **ИЗПЪЛНИТЕЛЯТ** трябва да даде разяснения, да направи изменения или представи допълнителна информация в срок от 3 (три) работни дни, след като бъде уведомен за това. В този случай срокът за извършване на плащане към **ИЗПЪЛНИТЕЛЯ** започва да тече от датата на която **ВЪЗЛОЖИТЕЛЯТ** получи правилно оформена фактура и/или поисканите разяснения, корекции и/или допълнителна информация.

**(7)** Плащанията се извършват от **ВЪЗЛОЖИТЕЛЯ** в български левове, с платежно нареждане по банкова сметка, посочена от **ИЗПЪЛНИТЕЛЯ**, както следва:

Банка: ...............................

IBAN: .................................

BIC: ...................................

**(8) ИЗПЪЛНИТЕЛЯТ** е длъжен да уведомява писмено **ВЪЗЛОЖИТЕЛЯ** за всички последващи промени по ал. 7 в срок от 3 (три) дни, считано от момента на промяната. В случай че **ИЗПЪЛНИТЕЛЯТ** не уведоми **ВЪЗЛОЖИТЕЛЯ** в този срок, счита се, че плащанията са надлежно извършени.

**(9)** Когато **ИЗПЪЛНИТЕЛЯТ** е сключил договор/договори за подизпълнение, **ВЪЗЛОЖИТЕЛЯТ** извършва окончателно плащане към него, след като бъдат представени доказателства, че **ИЗПЪЛНИТЕЛЯТ** е заплатил на подизпълнителя/подизпълнителите за изпълнените от тях работи, които са приети по реда на чл. 11, ал. 9 и са спазени условията на чл.8 ал ал.4.

**ІІІ. СРОК И МЯСТО ЗА ИЗПЪЛНЕНИЕ**

**Чл. 3. (1)** Договорът влиза в сила от датата на подписването му от двете страни и действието му се прекратява с изтичането на гаранционния срок.

**(2)** Срокът на извършване на доставката на техниката е .................. (.................) /*вписва се срокът, предложен от Изпълнителя в Техническото му предложение*/ календарни дни от влизането на договора в сила.

**(3)** Гаранционният срок на техниката е …………………………….. месеца, но не повече от 55 месеца, който започва да тече от датата на подписване на двустранен приемо-предавателен протокол за приемане на доставената техника.

**(4)**  Място на извършване на доставките е административната сграда на Министерството на икономиката, в гр. София, ул. „Славянска“ № 8.

**(5) ВЪЗЛОЖИТЕЛЯТ** е длъжен да уведоми писмено **ИЗПЪЛНИТЕЛЯ** за всички последващи промени по ал. 4 в срок от 5 (пет) работни дни, считано от момента на промяната.

**ІV. ПРАВА И ЗАДЪЛЖЕНИЯ НА СТРАНИТЕ ПО ДОГОВОРА**

**Чл. 4.** **(1)** **ВЪЗЛОЖИТЕЛЯТ** има право да:

1. изисква от **ИЗПЪЛНИТЕЛЯ** да изпълни в срок и без отклонения доставките;

2. извършва проверка във всеки момент от изпълнението на договора относно качество, количества, стадий на изпълнение, технически параметри без с това да пречи на оперативната дейност на **ИЗПЪЛНИТЕЛЯ**;

3.изисква от **ИЗПЪЛНИТЕЛЯ** да сключи и да му представи договори за подизпълнение с посочените в офертата му подизпълнители.

**(2)** Когато **ИЗПЪЛНИТЕЛЯТ** не спази изискванията за доставката, **ВЪЗЛОЖИТЕЛЯТ** има право да откаже приемането на артикулите и заплащането на част или на цялото възнаграждение по доставката, докато **ИЗПЪЛНИТЕЛЯТ** не изпълни своите задължения, съгласно договора.

**(3)** **ВЪЗЛОЖИТЕЛЯТ** не носи отговорност за виновни действия или бездействия на **ИЗПЪЛНИТЕЛЯ,** в резултат на които е възникнала загуба или нанесена вреда на устройствата, вследствие изпълнение предмета на договора.

**Чл. 5. ВЪЗЛОЖИТЕЛЯТ** е длъжен да:

1. оказва необходимото съдействие на **ИЗПЪЛНИТЕЛЯ** за изпълнение на задълженията, произтичащи от договора;

2. приеме доставената, техника, при качествено и точно изпълнение на задълженията от страна на **ИЗПЪЛНИТЕЛЯ**;

3. заплати на **ИЗПЪЛНИТЕЛЯ** стойността на извършената от него доставка по реда на чл. 2 от договора;

4. посочи на **ИЗПЪЛНИТЕЛЯ** представители за контакти във връзка с изпълнението на поръчката: лица, длъжности и данни за контакт.

**Чл. 6.**  **ИЗПЪЛНИТЕЛЯ**Т има право:

1. при пълно, точно и навременно изпълнение на задълженията си да получи уговореното възнаграждение при условията и в сроковете, посочени в настоящия договор;

2. да иска от **ВЪЗЛОЖИТЕЛЯ** необходимото съдействие за осъществяване на задълженията си по договора;

3. да иска от **ВЪЗЛОЖИТЕЛЯ** приемане на доставката, когато тя отговаря на изискванията, посочени в настоящия договор и приложенията към него.

**Чл. 7. ИЗПЪЛНИТЕЛЯТ** е длъжен да:

1. изпълни поръчката, предмет на настоящия договор, в срок и качествено, в съответствие с изискванията на Техническата спецификация по обществената поръчка и Предложението за изпълнение на поръчката, които представляват неразделна част от настоящия договор;

2. достави техниката в подходяща транспортна опаковка, която гарантира запазването на целостта и функционалността;

3. информира текущо **ВЪЗЛОЖИТЕЛЯ** за хода на изпълнението на настоящия договор и да го уведомява за всяко възникнало събитие, което би довело до забава и/или неизпълнение на задължение по договора и да предложи мерки за неговото преодоляване;

4. при поискване да предоставя на **ВЪЗЛОЖИТЕЛЯ** допълнителна информация относно доставката по чл. 1;

5. извършва гаранционно обслужване на техниката при условията и в сроковете, посочени в Техническата спецификация на **ВЪЗЛОЖИТЕЛЯ** и Предложението за изпълнение на поръчката на **ИЗПЪЛНИТЕЛЯ**, представляващи неразделна част от настоящия договор.

**Чл. 8. (1) ИЗПЪЛНИТЕЛЯТ** е длъжен да сключи договор/и за подизпълнение с посочения/ните в офертата му подизпълнител/и в срок от 3 (три) дни от сключване на настоящия договор.

**(2) ИЗПЪЛНИТЕЛЯТ** е длъжен в срок от три дни от сключването на договор за подизпълнение, както и на допълнително споразумение за замяна на посочен в офертата подизпълнител, да изпрати на ВЪЗЛОЖИТЕЛЯ копие на договора/допълнителното споразумение, заедно с доказателства, че са изпълнени условията на чл. 66, ал. 2 или ал. 11 от ЗОП.

**(3) ИЗПЪЛНИТЕЛЯТ** носи пълна отговорност за действията и/или бездействията на подизпълнителите си, като участието им при изпълнението на поръчката, не изменя или намалява задълженията на **ИЗПЪЛНИТЕЛЯ**, съгласно настоящия договор. Видът и делът на участието на подизпълнителя/те следва да бъдат същите, като посочените в офертата на **ИЗПЪЛНИТЕЛЯ.**

**(4)** При сключването на договор/и с подизпълнител/и, офериран/и в офертата на **ИЗПЪЛНИТЕЛЯ,** последният е длъжен да създаде условия, че:

1. приложимите клаузи на договора са задължителни за изпълнение от подизпълнителя/ите;

2. действията на подизпълнителя/ите няма да доведат пряко или косвено до неизпълнение на договора, за което **ИЗПЪЛНИТЕЛЯТ** да иска освобождаването си от отговорност;

3. при осъществяване на правата си по настоящия договор, **ВЪЗЛОЖИТЕЛЯТ** ще може без ограничения да извършва проверка на дейността и документацията на подизпълнителя/ите;

4. подизпълнителят няма право да превъзлага една или повече от дейностите, които са включени в предмета на договора за подизпълнение.

**V. ГАРАНЦИЯ ЗА ИЗПЪЛНЕНИЕ**

**Чл. 9. (1) ИЗПЪЛНИТЕЛЯТ** гарантира изпълнението на произтичащите от настоящия договор свои задължения с гаранция за изпълнение в размер на 5 (пет) % от стойността по чл. 2, ал. 1.

**(2) ИЗПЪЛНИТЕЛЯТ** представя документ за внесена гаранция за изпълнение на Договора към датата на сключването му.

**(3)** **ИЗПЪЛНИТЕЛЯТ** избира формата на гаранцията измежду една от следните: парична сума внесена по банковата сметка на Възложителя, банкова гаранция или застраховка.

**(4)** Когато гаранцията се представя във вид на **парична сума**, тя се внася по следната сметката на **ВЪЗЛОЖИТЕЛЯ** в БНБ – Централно управление, IBAN - BG17 BNBG 9661 3300 1026 01, BIC кода на БНБ за плащания в лева е BNBGBGSD.

**(5)** Когато Изпълнителят представя **банкова гаранция** се представя оригиналът й, като тя е безусловна, неотменяема и непрехвърляема, като покрива 100 % (*сто процента*) от стойността на гаранцията за изпълнението му със срок на валидност, срокът на действие на договора, плюс 90 (*деветдесет*) дни за гаранцията за изпълнение.

**(6)** Страните се съгласяват в случай на учредяване на банкова гаранция, тя да съдържа условие, че при първо поискване банката следва да заплати сумата по гаранцията независимо от направените възражения и защита, възникващи във връзка с основните задължения.

**(7)** Обслужването на банковата гаранция за изпълнение, таксите и други плащания по нея, банковите преводи, комисионните, както и поддържането на банковата гаранция за изпълнение на целия период на действие, са за сметка на **ИЗПЪЛНИТЕЛЯ**.

**(8)** В случай, че банката, издала гаранцията за изпълнение на договора, е обявена в несъстоятелност, изпадне в неплатежоспособност, свръхзадлъжнялост, отнеме й се лиценза или откаже да заплати определената от **ВЪЗЛОЖИТЕЛЯ** сума, **ВЪЗЛОЖИТЕЛЯТ** има право да поиска, а **ИЗПЪЛНИТЕЛЯТ** е длъжен да предостави в срок от 5 (пет) работни дни от направеното искане съответната заместваща гаранция за добро изпълнение на договора.

**(9)** **Застраховката**, която обезпечава изпълнението, чрез покритие на отговорността на Изпълнителя, е със срок на валидност, срока на действие на договора, плюс 90 (*деветдесет*) дни. **ВЪЗЛОЖИТЕЛЯТ** следва да бъде посочен като трето ползващо се лице

по тази застраховка. Застраховката следва да покрива отговорността на **ИЗПЪЛНИТЕЛЯ** при пълно или частично неизпълнение на договора и не може да бъде използвана за обезпечение на неговата отговорността по друг договор. Разходите по сключването на застрахователния договор и поддържането на валидността на застраховката за изисквания срок, както и по всяко изплащане на застрахователно обезщетение в полза на възложителя, при наличие на основание за това, са за сметка на **ИЗПЪЛНИТЕЛЯ**.

**Чл. 10. (1)** **ВЪЗЛОЖИТЕЛЯТ** освобождава гаранцията за изпълнение на Договора на етапи и при условия, както следва:

1. частично освобождаване в размер на 3 % (*три* *процента*) от стойността на договора в срок от 90 (деветдесет) календарни дни след подписването на приемо-предавателни протоколи за приемане на доставката на цялото договорено количество без забележки, при условие че сумите по гаранцията не са задържани, или не са настъпили условия за задържането им.
2. окончателно освобождаване на остатъчната сума по гаранцията се извършва в срок от 90 (деветдесет) дни, след изтичане на гаранционния срок на техниката, посочен в чл.3, ал.3 от настоящия договор, при условие, че **ИЗПЪЛНИТЕЛЯТ** е изпълнил всички свои задължения по договора и сумите по гаранцията не са задържани, или не са настъпили условия за задържането им.

**(2)** Ако **ИЗПЪЛНИТЕЛЯТ** е представил банкова гаранция за изпълнение на договора, преди частичното ѝ освобождаване следва да представи гаранция за изпълнение в остатъчния изискуем по договора размер на гаранцията след приспадане на сумата по ал.1, т.2.

**(3)** Ако **ИЗПЪЛНИТЕЛЯТ** е внесъл гаранцията за изпълнение на договора по банков път, Възложителят освобождава съответната част от нея в срока и при условията на ал.1.

**(4) ВЪЗЛОЖИТЕЛЯТ** не дължи лихви, такси, комисионни или каквито и да било други плащания върху сумите по предоставените гаранции, независимо от формата, под която са предоставени.

**(5)** Гаранциите не се освобождават от **ВЪЗЛОЖИТЕЛЯ**, ако в процеса на изпълнение на договора е възникнал спор между страните относно неизпълнение на задълженията на **ИЗПЪЛНИТЕЛЯ** и въпросът е отнесен за решаване пред съд. При решаване на спора в полза на **ВЪЗЛОЖИТЕЛЯ** той може да пристъпи към задържане на гаранциите.

**(6) ВЪЗЛОЖИТЕЛЯТ** има право да задържи изцяло или частично гаранцията за изпълнение, при пълно или частично неизпълнение на задълженията по настоящия договор от страна на **ИЗПЪЛНИТЕЛЯ** и/или при разваляне или прекратяване на настоящия договор по вина на **ИЗПЪЛНИТЕЛЯ**. В тези случаи, **ВЪЗЛОЖИТЕЛЯТ** има право да задържи от гаранцията за изпълнение суми, покриващи отговорността на **ИЗПЪЛНИТЕЛЯ** за неизпълнението, при условие, че същото не е задържано или върнато на **ИЗПЪЛНИТЕЛЯ**.

**(7) ВЪЗЛОЖИТЕЛЯТ** има право да задържа от сумите по гаранцията за изпълнение суми равни на размера на начислените неустойки и обезщетения по настоящия договор, поради непълно или частично изпълнение на задълженията на **ИЗПЪЛНИТЕЛЯ**.

**(8)** В случай на задържане от **ВЪЗЛОЖИТЕЛЯ** на суми от гаранциите, **ИЗПЪЛНИТЕЛЯТ** е длъжен в срок до 7 (*седем*) дни да допълни съответната гаранция до размера ѝ, уговорен в чл.9, ал.1, като внесе усвоената от **ВЪЗЛОЖИТЕЛЯ** сума по сметка на **ВЪЗЛОЖИТЕЛЯ**, или учреди банкова гаранция за сума в размер на усвоената или да застрахова отговорността си до размера по чл.9, ал.1.

**VI. ПРЕДАВАНЕ И ПРИЕМАНЕ. ГАРАНЦИОНЕН СРОК**

**Чл. 11. (1) ИЗПЪЛНИТЕЛЯТ** уведомява писмено на посочен от **ВЪЗЛОЖИТЕЛЯ** електронен адрес и/или факсза точната дата и предполагаемото време в рамките на работното време на администрацията за пристигане на доставката на съответните адреси.

**(2)** Доставянето на техниката е на риск на **ИЗПЪЛНИТЕЛЯ**.

**(3)** Заедно с техниката **ИЗПЪЛНИТЕЛЯТ** предоставя на **ВЪЗЛОЖИТЕЛЯ** и необходимата документация за експлоатация на техниката на български език.

**(4)** При предаването на техниката, Изпълнителят осигурява на Възложителя, чрез оправомощени от него длъжностни лица, необходимото според обстоятелствата време да ги прегледа за Несъответствия, като същото не може да надвишава 10 (*десет*) дни.

**(5)** Ако устройствата или част от тях имат недостатъци (дефекти) и/или не са напълно окомплектовани съобразно изискванията на Техническата спецификация на **ВЪЗЛОЖИТЕЛЯ** и/или е доставено по-малко количество и/или са установени нередовности в техническите им характеристики **ВЪЗЛОЖИТЕЛЯТ** чрез лицата по ал. 4уведомява **ИЗПЪЛНИТЕЛЯ** незабавно след установяване на съответното обстоятелство. Уведомлението се извършва в писмен вид с писмо, по електронната поща и/или факс.

**(6)** В случаите по ал. 5 **ИЗПЪЛНИТЕЛЯТ** е длъжен за своя сметка да отстрани дефекта, като в случай че дефекта не може да бъде отстранен да замени дефектните устройства с нови, съответно да окомплектова техниката и/или да достави липсващото количество и/или да достави техника с оферираните технически характеристики и/или да отстрани други установени нередовности в срок до 5 (пет) работни дни, от датата на писменото му уведомяване за това.

**(7)** По отношение на доставените по реда на ал. 6 устройства се прилагат правилата на ал. 4-6.

**(8)** При точно, качествено и отговарящо на изискванията изпълнение, приемането на доставената на съответния адрес на **ВЪЗЛОЖИТЕЛЯ** техника се удостоверява с приемо–предавателен протокол. Протоколът се съставя и подписва от страните в 2 (два) оригинални екземпляра. Приемането се извършва от оправомощени от **ВЪЗЛОЖИТЕЛЯ** длъжностни лица.

**(9)** Когато **ИЗПЪЛНИТЕЛЯТ** е сключил договор/договори за подизпълнение, работата на подизпълнителите се приема от **ВЪЗЛОЖИТЕЛЯ** в присъствието на **ИЗПЪЛНИТЕЛЯ** и подизпълнителя.

**Чл. 12. (1) ИЗПЪЛНИТЕЛЯТ** гарантира качеството и надеждността на доставените от него устройства в рамките на предложения от него гаранционен срок в Предложението му за изпълнение на поръчката.

**(2)** Гаранционният срок започва да тече от датата на подписване на приемо-предавателния протокол по чл. 11, ал. 8.

**(3)** Гаранционното обслужване включва труд, материални и транспортни разходи и се извършва на място при **ВЪЗЛОЖИТЕЛЯ** на адреса по чл. 3, ал. 4 в работното за администрацията време.

**(4)** **ИЗПЪЛНИТЕЛЯТ** е длъжен да осигури център за приемане на заявки за проблеми чрез електронната поща, факс и/или телефон.

**(5)** В случай че в гаранционния срок се констатира несъответствие и/или дефект и/или повреда и/или друг проблем, **ВЪЗЛОЖИТЕЛЯТ** уведомява **ИЗПЪЛНИТЕЛЯ**. Заявката за проблема се извършва по реда, посочен в ал. 4. Изпълнителят се задължава при извършване на гаранционното обслужване да влага само оригинални резервни части, материали и консумативи.

**(6)** Времето за реакция на място след подаване на сигнал за повредена техника е максимум 4 часа в рамките на работния ден; ако сигналът е подаден след 13:30 часа – до 10:00 часа на следващия работен ден.

**(7)** Времето за отстраняване на повредата е до 4 (четири) работни дни след реакция. В случай, че повредата не може да се отстрани в този срок, **ИЗПЪЛНИТЕЛЯТ** осигурява равностойна оборотна техника за времето на ремонта. Оборотното оборудване трябва да е с параметри, гарантиращи същата като на ремонтираното оборудване функционалност и производителност.

**(8) ИЗПЪЛНИТЕЛЯТ** е длъжен да замени цялото устройство с ново, ако недостатъкът го прави негодно за използване по предназначението му. В този случай продължава да тече гаранционния срок за съответното заменено устройство, считано от датата на приемането му с приемо-предавателен протокол по чл. 11, ал. 8.

**VІІ. НЕУСТОЙКИ**

**Чл. 13. (1)** При забавено изпълнение на задължения по договора от страна на **ИЗПЪЛНИТЕЛЯ** в нарушение на уговорените в този договор срокове, същият заплаща на Възложителя неустойка в размер на 0.1 на сто от сумата по чл.2, ал.1 с ДДС, за всеки просрочен ден, но не повече от 5 на сто общо.

**(2)** При забава на **ВЪЗЛОЖИТЕЛЯ** за изпълнение на задълженията му за плащане по договора, същият заплаща на **ИЗПЪЛНИТЕЛЯ** неустойка в размер на 0.1 на сто от дължимата сума с ДДС за всеки просрочен ден, но не повече от 5 на сто от размера на забавеното плащане.

**(3)** При системно (три и повече пъти) неизпълнение на задълженията за сервизно обслужване и/или гаранционни ремонти в срока на гаранцията, **ИЗПЪЛНИТЕЛЯТ** дължи на **ВЪЗЛОЖИТЕЛЯ**, неустойка в размер на 0.1 на сто от сумата по чл.2, ал.1 с ДДС.

**(4)** При пълно неизпълнение на задълженията за сервизно обслужване и/или гаранционни ремонти в срока на гаранцията, **ИЗПЪЛНИТЕЛЯТ** дължи на **ВЪЗЛОЖИТЕЛЯ** неустойка в размер на гаранцията по чл.10, ал.1, т.2.

**(5)**  **ВЪЗЛОЖИТЕЛЯТ** може да претендира обезщетение за нанесени вреди и пропуснати ползи по общия ред, независимо от начислените неустойки и независимо от усвояването на гаранцията за изпълнение, като **ВЪЗЛОЖИТЕЛЯТ** има право да усвои съответните суми по настоящия член от предоставените гаранции.

**(6)** Неустойките се заплащат незабавно, при поискване от **ВЪЗЛОЖИТЕЛЯ**, по следната банкова сметка БНБ – Централно управление, IBAN: BG79 BNBG 9661 3000 1026 01, BIC кода на БНБ за плащания в лева е BNBGBGSD. В случай че банковата сметка на **ВЪЗЛОЖИТЕЛЯ** не е заверена със сумата на неустойката в срок от 10 (*десет*) дни от искането на **ВЪЗЛОЖИТЕЛЯ** за плащане на неустойка, **ВЪЗЛОЖИТЕЛЯТ** има право да задържи съответната сума от гаранцията за изпълнение.

**VІІI. НЕПРЕОДОЛИМА СИЛА**

**Чл. 14. (1)** Страните се освобождават от отговорност за неизпълнение на задълженията си, когато невъзможността за изпълнение се дължи на непреодолима сила. Никоя от страните не може да се позовава на непреодолима сила, ако е била в забава и не е информирала другата страна за възникването на непреодолима сила.

**(2)** Страната, засегната от непреодолима сила, е длъжна да предприеме всички разумни усилия и мерки, за да намали до минимум понесените вреди и загуби, както и да уведоми писмено другата страна незабавно при настъпване на непреодолимата сила.

**(3)** Докато трае непреодолимата сила, изпълнението на задължението се спира.

**(4)** Не може да се позовава на непреодолима сила онази страна, чиято небрежност или умишлени действия или бездействия са довели до невъзможност за изпълнение на договора.

**ІХ.** **ПРЕКРАТЯВАНЕ НА ДОГОВОРА**

**Чл. 15.** **(1)** Настоящият договор се прекратява:

1. с изтичане на срока по чл. 3, ал. 1;

2. по взаимно съгласие между страните, изразено в писмена форма;

3. когато са настъпили съществени промени във финансирането на обществената поръчка – предмет на Договора, извън правомощията на Възложителя, които той не е могъл или не е бил длъжен да предвиди или да предотврати – с писмено уведомление, веднага след настъпване на обстоятелствата;

4. при настъпване на невиновна невъзможност за изпълнение, непредвидено или непредотвратимо събитие от извънреден характер, възникнало след сключването на Договора („непреодолима сила“) продължила повече от 60 дни;

5. при виновно неизпълнение на задълженията на една от страните по договора - с 10-дневно писмено предизвестие от изправната до неизправната страна;

6. при констатирани нередности - с изпращане на едностранно писмено предизвестие от **ВЪЗЛОЖИТЕЛЯ** до **ИЗПЪЛНИТЕЛЯ**;

**(3)** **ВЪЗЛОЖИТЕЛЯТ** прекратява едностранно договора без предизвестие, когато възникне конфликт на интереси по смисъла на чл. 57 от Регламент (ЕО, Евратом) 966/2012 г. на Европейския парламент и на Съвета относно финансовите правила, приложими за общия бюджет на Съюза и за отмяна на Регламент на Съвета (EO, Евратом) № 1605/2002 г.

**(4) ВЪЗЛОЖИТЕЛЯТ** може да прекрати договора едностранно, без предизвестие с уведомление изпратено до **ИЗПЪЛНИТЕЛЯТ**:

1. когато **ИЗПЪЛНИТЕЛЯТ** забави изпълнение на задължение по настоящия договор с повече от 15 (петнадесет) работни дни;

2. при системно (три или повече пъти) неизпълнение на задължение на **ИЗПЪЛНИТЕЛЯ** за гаранционно обслужване и/или извършване на гаранционни ремонти или при пълно неизпълнение на **ИЗПЪЛНИТЕЛЯ** за гаранционно обслужване и/или извършване на гаранционен ремонт;

3. не изпълни точно някое от задълженията си по договора;

4. използва подизпълнител, без да е декларирал това в офертата си за участие, или използва подизпълнител, който е различен от този, посочен в офертата му, освен в случаите, в които замяната, съответно включването на подизпълнител е извършено със съгласието на **ВЪЗЛОЖИТЕЛЯ** и в съответствие със ЗОП и настоящия договор;

5. смени декларирания в офертата си подизпълнител/подизпълнители и/или включи подизпълнител по време на изпълнение на договора без да са налице обстоятелствата по чл. 66, ал. 11 от ЗОП;

**(5)** **ВЪЗЛОЖИТЕЛЯТ** прекратява Договора в случаите по чл. 118, ал. 1 от ЗОП, без да дължи обезщетение на **ИЗПЪЛНИТЕЛЯ** за претърпени от прекратяването на Договора вреди, освен ако прекратяването е на основание чл. 118, ал. 1, т. 1 от ЗОП. [В последния случай размерът на обезщетението се определя в протокол или споразумение, подписано от Страните, а при непостигане на съгласие – по реда на клаузата за разрешаване на спорове по този Договор.]

**(6)** Прекратяването става след уреждане на финансовите взаимоотношения между страните за извършената от страна на **ИЗПЪЛНИТЕЛЯ** и приета от **ВЪЗЛОЖИТЕЛЯ** част от договора.

**Чл. 16. ВЪЗЛОЖИТЕЛЯТ** може да развали договора по реда и при условията предвидени в него и приложимото законодателство.

**Х. КОНФИДЕНЦИАЛНОСТ**

**Чл. 17. (1) ИЗПЪЛНИТЕЛЯТ** и **ВЪЗЛОЖИТЕЛЯТ** третират като конфиденциална всяка информация, получена при или по повод изпълнението на договора.

**(2)** **ИЗПЪЛНИТЕЛЯТ** няма право, без предварителното писмено съгласие на **ВЪЗЛОЖИТЕЛЯ,** да разкрива по какъвто и да е начин и под каквато и да е форма договора или част от него и всякаква информация, свързана с изпълнението му, на когото и да е, освен пред експертите, отговорни за изпълнението на поръчката. Разкриването на информация пред такива лица се осъществява само в необходимата степен за целите на изпълнението на договора.

**(3)** **ИЗПЪЛНИТЕЛЯТ** се задължава да не използва информация, станала му известна при изпълнение на задълженията му по настоящия договор за своя изгода и/или за изгода на трети лица.

**(4)** **ВЪЗЛОЖИТЕЛЯТ** гарантира конфиденциалност при използването на предоставени от **ИЗПЪЛНИТЕЛЯ** документи и материали по договора, като не ги предоставя на трети лица.

**(5) ВЪЗЛОЖИТЕЛЯТ** е длъженда не разпространява под каквато и да е форма всяка предоставена му от **ИЗПЪЛНИТЕЛЯ** информация, имаща характер на търговска тайна и изрично упомената от **ИЗПЪЛНИТЕЛЯ** като такава в представената от него оферта.

**ХІ. ЗАКЛЮЧИТЕЛНИ РАЗПОРЕДБИ**

**Чл. 18.** Настоящият договор може да бъде изменян или допълван от страните при условията на чл. 116 от ЗОП.

**Чл. 19.** **(1)** Всички съобщения, предизвестия и нареждания, свързани с изпълнението на този договор и разменяни между **ВЪЗЛОЖИТЕЛЯ** и **ИЗПЪЛНИТЕЛЯ** са валидни, когато са изпратени по пощата (с обратна разписка), по факс, по електронна поща или предадени чрез куриер, срещу подпис на приемащата страна.

**(2)** Когато някоя от страните е променила адреса си, без да уведоми за новия си адрес другата страна, съобщенията ще се считат за надлежно връчени и когато са изпратени на стария адрес.

**Чл. 20.** Всички спорове по този договор ще се уреждат чрез преговори между страните, а при непостигане на съгласие, ще се отнасят за решаване от компетентния съд в Република България.

**Чл. 21.** За всички неуредени в този договор въпроси се прилагат разпоредбите на действащото законодателство.

**Чл. 22.** Нито една от страните няма право да прехвърля правата и задълженията, произтичащи от този договор, на трета страна, освен в случаите по чл. 116, ал. 1, т. 4 от ЗОП.

**Неразделна част от настоящия договор са:**

1. Техническа спецификация – Приложение № 1;

2. Предложение за изпълнение на поръчката - Приложение № 2;

3. Ценовото предложение - Приложение № 3.

Настоящият договор се състави в 2 (два) еднообразни оригинални екземпляра на български език – 1 (един) за **ВЪЗЛОЖИТЕЛЯ** и 1 (един) за **ИЗПЪЛНИТЕЛЯ**, и се подписа, както следва:

**ЗА ВЪЗЛОЖИТЕЛЯ: ЗА ИЗПЪЛНИТЕЛЯ:**

...................................... ..................................

**Емил Караниколов** (подпис и печат)

*Министър на икономиката*

…………………………………..

**Елена Карапаунова**

*Началник на отдел „Финанси и бюджет“,*

*Главен счетоводител*